
על התרומה והנדיבות
שמואל פייפר
שיח לשבת תרומה

וידבר ה' אל משה לאמר. דבר אל בני ישראל ויקחו לי תרומה מאת כל איש אשר ידבנו לבו תקחו את תרומתי. וזאת התרומה אשר תקחו מאתם זהב וכסף ונחושת ... ועשו לי מקדש ושכנתי בתוכם. 
אמר ר' יהודה בר סימון בשם ר' יוחנן זה אחד משלשה דברים ששמע משה מפי הגבורה והרתיע לאחוריו... ובשעה שאמר לו ועשו לי מקדש (שמות כה ח), אמר משה לפני הקב"ה הנה השמים ושמי השמים לא יכלכלוך (מלכים א', ח כז), ואומר את השמים ואת הארץ אני מלא נאם ה' (ירמיה כג כד), ואומר השמים כסאי והארץ הדום רגלי (ישעיה סו א), ואנו יכולין לעשות לו מקדש? א"ל הקב"ה איני מבקש לפי כחי, אלא לפי כחן, שנאמר ואת המשכן תעשה עשר יריעות (שמות כו א), כיון ששמעו ישראל כך עמדו ונתנדבו ברצון ועשו את המשכן וכיון שעשו את המשכן נתמלא מכבודו...
(תנחומא בובר, נשא, יט)

מדרש זה הוא אחד מיני רבים המציג את התמודדותם של חז"ל עם הבעייתיות הגובלת בחוסר אפשרות, של השראת שכינת הקב"ה בעולם הגשמי. העובדה שפרשיות אלו גדושים בתיאורים של שפע והדר גשמיים במיוחד – זהב כסף ונחושת – רק מוסיפה קושי. מילא שנצטווה לבנות בית גשמי, אבל למה כל-כך גשמי? איך "ועשו לי מקדש" יביא דווקא ל"ושכנתי בתוכם"?

ר' יהודה בשם ר' שמעון בן פזי פתח: (משלי ד) 'שמע בני וקח אמרי' – הרבה קיחות צויתי אתכם בשביל לזכותכם. אמרתי אליכם (במדבר יט) 'ויקחו אליך פרה אדומה תמימה' שמא בשבילי? אלא בשבילכם, לטהר אתכם דכתיב (שם) 'והזה הטהור על הטמא'. אמרתי לכם (שמות כה) 'ויקחו לי תרומה' - בשביל שאדור ביניכם (שם) 'ועשו לי מקדש' – כביכול אמר הקב"ה קחו אותי ואדור ביניכם, 'ויקחו תרומה' אינו אומר אלא 'ויקחו לי' – אותי אתם לוקחים.

(ויקרא רבה, ל, יג) 
על פי המדרש לקיחת התרומה אינה אלא בשביל לזכות את ישראל – "אותי אתם לוקחים". 

אהבתי אתכם, אמר הקדוש ברוך הוא: ראו כמה חיבבתי אתכם. מן הארץ עד לרקיע מהלך חמש מאות שנה... נמצאו כולם מהלך שבעת אלפים שנה. וטלפי החיות מהלך חמש מאות שנה וחמש עשרה שנה. אין צריך לשער למעלה מטלפי החיות. והכסא למעלה מכולם. וראו כמה חיבבתי אתכם שהנחתי את הכל ואמרתי לכם: ועשית יריעות עזים, עשו לי יריעות עזים ואבא לשכון אצליכם.
(תנחומא, שמות, כו, ט)

השראת השכינה היא ביטוי לאהבת הקב"ה את עם ישראל. ניתן להבין שפעולת הנתינה, הנעשית מתוך נדיבות הלב ופתיחתו היא הנותנת מקום לאהבה זו, ומאפשרת לקב"ה לשכון בתוכנו.

ואכן מפרשים רבים בקשו להרחיק את המיקום של "ושכנתי בתוכם" מבנין פיזי ללבבות בני ישראל, ותלו את הימצאות הקב"ה בתוכנו בשמירה על התורה, כפי שמדרש זה מדגים:

יש לך מקח שמי שמכרו נמכר עמו. אמר הקב"ה לישראל מכרתי לכם תורתי כביכול נמכרתי עמה שנאמר ויקחו לי תרומה, משל למלך שהיה לו בת יחידה בא אחד מן המלכים ונטלה. ביקש לילך לו לארצו וליטול לאשתו. אמר לו בתי שנתתי לך יחידית היא, לפרוש ממנה איני יכול, לומר לך אל תטלה איני יכול לפי שהיא אשתך, אלא זו טובה עשה לי שכל מקום שאתה הולך קיטון אחד עשה לי שאדור אצלכם שאיני יכול להניח את בתי. כך אמר הקדוש ברוך הוא לישראל נתתי לכם את התורה. לפרוש הימנה איני יכול, לומר לכם אל תטלוה איני יכול אלא בכל מקום שאתם הולכים בית אחד עשו לי שאדור בתוכו שנאמר ועשו לי מקדש. 

(שמות רבה, לג, א)
רבי צדוק מרחיב על נדיבות הלב הזו, המאפשרת את השכינה בלב:

וזהו שנאמר 'מאת כל איש אשר ידבנו לבו' שבודאי לא רצה השי"ת בנדבות המשכן כדי לבנותו דהא כתיב 'לי הכסף ולי הזהב' ... רק העיקר היה נדבות לב ישראל מאת כל איש דאתגבר על יצריה היינו מה שנתנו בחשק ואהבה מזה נבנה המשכן שישכון השי"ת בלב ישראל.
...דמי שזוכה להתגבר על יצרו ע"י מידת היראה וזוכה לאהבה מצד השי"ת ... זה יוכל לזכות שיבנה בית המשכן בלבו שישכון השי"ת בלבו...

(פרי צדיק, תרומה, ב)

נדיבות הלב, על פי רבי צדוק, היא התגברות על היצר, המתגלמת בחשק של הנתינה.

בספרו 'צדקת הצדיק', מפרש רבי צדוק את הפסוק 'ויקחו לי תרומה' על פי הזוה"ק בצורה שמרחיבה ומשנה רעיון זה:

האדם צריך להכיר כי החשק ונדיבות לב שלו הוא ג"כ מהש"י. כמו שאמרו (שהש"ר ה ב) הקב"ה לבן של ישראל וכמו שאמר דוד המלך עליו השלום, בנדבת בית המקדש "כי ממך הכל ומידך נתנו לך" (דהי"א כט) ולך הכל. ועל ידי זה החשק ההוא נקבע בלב שיהיה כן תמיד. וכמו שביקש שם אחר כך "שמרה זאת לעולם ליצר מחשבות לבב עמך והכן לבבם אליך", דמאחר שהכל ממך ואתה נצחי ואינך משתנה תוכל לעשות כן יצר לבב עמך וחשקם לעולם. וזה טעם "ויקחו לי תרומה" ... פירוש דתרומה הוא נדיבות הלב דבני ישראל והוא המכונה כנסת ישראל. ו"לי תרומה" פירושו שהקב"ה הוא עצמו התרומה והנדיבות. 
זהו יחוד דקוב"ה ושכינתי' פירוש שמכיר שגם כל מעשה התחתונים הכל מהש"י. דבאמת ה' אחד יחיד ומיוחד בכל עלמין וגם בלבבות בני ישראל רק הוא המעורר והפועל. ועי"ז ויקחו שהם לוקחים זה בקנין כלשון 'קיחה' בכל מקום, דרצונו לומר שיהיה זה שלהם ממש דאותה נדיבות לבב יהיה שייך להם וברשותם כאדם העושה בשלו בכל עת שירצה דלבו ברשותו לחשוק תמיד לכך.

(צדקת הצדיק רנב)

"לי תרומה" – הקב"ה בעצמו הינו הנדיבות. השראת השכינה האמיתית, ייחוד ה' בעולם, מגיעה מההכרה שאפילו הנדיבות – הרצון והחשק – הם גם מהקב"ה עצמו. כלומר, לא אני מפנה את ליבי לאהבת הקב"ה, אלא אני מבין שגם רחשי ליבי העמוקים ביותר – כבר שייכים לו.

אך המקדש והייחוד אינו רק מחיקת רצונו של האדם. סוד הייחוד הוא הגילוי שהחשק הינו הדדי: 

ובהתחלת הקנין מדבר בלשון נסתר 'ויקחו' כי אין הנוכח דקוב"ה נגלה עדיין. רק אחר כך אמר 'תקחו' וגם 'תרומתי' פירוש שחשקו של הש"י גם כן בידם על דרך שאמרו (מו"ק טז:) "הקב"ה גוזר והצדיק מבטל" וכענין "נצחוני בני" (ב"מ נט: שעל זה אמרו (ע"ז יט.) בתחלה תורת ה' ולבסוף תורתו דהוא בידו. ומה שהוא חושק הש"י חושק גם כן והכל בידו.
כשאדם מכיר שגם רצונותיו העמוקים הם מהקב"ה, הרי הוא מבין שגם שיש אחדות בין רצונותיהם, כפי שנאמר באבות " עשה רצונו כרצונך כדי שיעשה רצונך כרצונו".
...דזה שאמרו "כשם שאין בלבך אלא אחד אף אנו אין בלבניו אלא אחד" ... ועל זה אמר 'שמע ישראל' דצריך לזה שמיעה וקבלה, אתה ישראל המשתדל בהשתדלות השגת אלהות תדע דה' אחד וגם השתדלותך מהש"י. ואח"כ "ברוך שם כבוד מלכותו לעולם ועד" הוא כטעם אמרם ז"ל (ברכות לה:) דלאחר ברכה "הארץ נתן לבני אדם" (תהלים קטו) "ולבסוף תורתו". והיחוד להיפך דגם הש"י הוא שלו דלא זז מחבבה עד שקראה אמי (כמ"ש שמו"ר פ' נב). דאין בלבנו שאנו תולדות כל מיני חשקות בפרטי פרטות הנפשות כפי חלוקתן. וזהו מאת כל איש וגו' דגם כן מדבר בלשון נסתר ולמי אמר 'תקחו'... כונתו מתוקף החשק של כל פרט כאשר הוא בתכלית התגברות החשק והוא בהעלם עדיין ונקרא תרומתי.
סוד השראת השכינה, התגברות על הפער שבין העולם הגשמי לרוחני, והכפפת היצר מצוי במקום של החשק, של הזיהוי העמוק ביותר של רצון האדם והאל. 

שנזכה בעז"ה לנדיבות הלב, ולגילי שכינה.

